b'\n_START_ARTICLE_\nOnni V. Tuisku\n_START_PARAGRAPH_\nOnni Valdemar Tuisku (9. kes\xc3\xa4kuuta 1869 \xe2\x80\x93 1. helmikuuta 1920) oli suomalainen p\xc3\xa4\xc3\xa4toimittaja._NEWLINE_Tuiskun vanhemmat olivat tehtailija, suutarimestari Jakob Walentin Tuisku (1836\xe2\x80\x931873) ja Gustava Tuisku (1845\xe2\x80\x931871)._NEWLINE_Tuisku aikoi alun perin kirjapainoalalle mutta heikkojen keuhkojensa takia h\xc3\xa4nen t\xc3\xa4ytyi siirty\xc3\xa4 Suomalaisen Kirjallisuuden Seuran kirjapainon oikaisulukijaksi. Tuisku alkoi avustaa Matti Meik\xc3\xa4l\xc3\xa4inen -nimist\xc3\xa4 pilalehte\xc3\xa4 ja sen seuraajaa Tuulisp\xc3\xa4\xc3\xa4-pilalehte\xc3\xa4. H\xc3\xa4nest\xc3\xa4 tuli lopulta Tuulisp\xc3\xa4\xc3\xa4n p\xc3\xa4\xc3\xa4toimittaja ja p\xc3\xa4\xc3\xa4omistaja._NEWLINE_Tuisku kuoli keuhkotautiin 1920, ja h\xc3\xa4net on haudattu Hietaniemen hautausmaalle._NEWLINE_Onni V. Tuiskun s\xc3\xa4\xc3\xa4ti\xc3\xb6 muodostettiin Tuiskun j\xc3\xa4tt\xc3\xa4m\xc3\xa4n perinn\xc3\xb6n pohjalta. S\xc3\xa4\xc3\xa4ti\xc3\xb6 jakaa apurahoja suomenkielisten sanomalehtien henkil\xc3\xb6kunnan matka- ja virkistysk\xc3\xa4ytt\xc3\xb6\xc3\xb6n. S\xc3\xa4\xc3\xa4ti\xc3\xb6 perusti my\xc3\xb6s sanomalehtimiehille tarkoitetun lepokodin Syv\xc3\xa4rannan huvilaan Tuusulanj\xc3\xa4rven rannalle.'